**LÜHIÜLEVAADE ETA AJALOOST**

**Eesti Tantsuagentuur** asutati 3. novembril aastal 1998. Asutajateks olid **Jüri Nael, Jaak Põldma, Marge Ehrenbusch, Alo Siiak ja Kristjan Kurm**, kes olid kahe kõrgkooli tantsueriala lõpetajad. Alustati meelelahutuslike tantsuprogrammide tootmisega ning peamine eesmärk oli pakkuda endile ja koolikaaslastele erialaseid võimalusi ja tööd. Koostööd tehti ka mitmete muusikaliprojektidega.

Lisaks asutati 1999nda aasta sügisel **Kaie Kõrbi nimeline Balletistuudio** ning tegevust alustas Tallinnas rendipinnal asuv tantsukeskus.

Aastal 2000 hakati tegelema ka koolinoorte tantsuloome festivaliga **Koolitants**, mille korraldamine võeti üle Rahvakultuuri Keskuselt ja Mustpeade majalt. Koolitants on nüüdseks Eesti suurim tantsufestival, kus osaleb igal aastal 4500-6000 õpilast üle Eesti.

2001. aastal alustati läbirääkimisi Ester Hellerma Tantsukeskuse omaniku Raivo Hellermaga, mille tulemusel loodi 2002. aasta jaanuaris kahe osaühingu tegevuste ja töötajate baasil **OÜ Eesti Tants**. Nende peamiseks tegevuseks sai meelelahutuslike showprogrammide tootmine Tallinki laevadele. Eesti Tantsuagentuuri revüüshowd etendusid aastatel 2003 - 2006 kõikidel Tallinki kruiisilaevade lavadel. Tänu sellele avanes palju töövõimalusi ka noortele koreograafidele, lauljatele, repetiitoritele ja kostüümikunstnikele. Organisatsioonis töötas aastaringselt üle 100 tantsija. Osaühingu tegevus lõpetati aastal 2007.

2002. aastal asutati septembrikuus samade omanike poolt **Sihtasutus Eesti Tantsuagentuuri Tantsukeskus.** Sihtasutuse all jätkas tegevust ka 2004. aastal loodud **ETA Stuudio**, mis tegeles kolmeaastase tantsijakoolitusega noortele vanuses 15- 25 aastat.

2007. aastal lahkus ETA juurest meelelahutusprogrammide meeskond ning ainsana jätkas organisatsiooni juures asutajatest sihtasutuse juhatajana **Kristjan Kurm**. Aegamööda alustati kaasaegse tantsu lavastuste loomist.

2006-nda aasta sügisest alates tegutseb sihtasutus 600 ruutmeetrisel pinnal aadressil Hobujaama 12 Tallinnas. Algselt oli kasutusel üks tantsusaal, kuid tänaseks on välja ehitatud lisaks kolmele erineva suurusega tantsusaalile ka riietusruumid, kaks kostüümiladu ja kontoripind.

2009. aastal loodi oma kooli tantsijate baasil **Noorte Tantsuteater**, millest kasvas välja **Tantsutuur**, mis keskendub professionaalse tantsukunsti lavale toomisega ning ühendab karjääri alustavaid tantsijaid ning tunnustust leidnud tantsukunstnikke.

Alates 2009. aasta sügisest alustati kommertstegevuse taastamist ning asutati revüüteater **Starlight Cabaret,** mille peamiseks eesmärgiks on teenida sihtasutuse põhikirjaliste eesmärkide elluviimiseks

lisavahendeid ja hoida elus klassikalist tantsulist meelelahutusžanri- varieteekunsti.

Aastal 2010 lõppes koostöö Kaie Kõrbiga ning tantsustuudiod ühendati üheks terviklikuks – ETA tantsukooliks.

**EESTI TANTSUAGENTUUR TÄNA**

Eesti Tantsuagentuur on ainus organisatsioon Eestis, mille tegevus hõlmab endas kõiki tantsukunsti põhisuundi: tantsijate koolitust, loometegevust, etendustegevust, üle-Eestilist valdkonna infovahetust ja koostööd, tantsukunsti jätkusuutlikkuse tõstmist regionaalselt ka läbi festivali Koolitants tegevuse.   
ETA on Eestis ja välismaal tunnustatud tantsukeskus, mida hinnatakse tema originaalsete ja sisukate tantsulavastuste, isikupäraste ja tantsutehniliselt võimekate tantsijate ning professionaalse korraldusvõimekuse poolest. 2017 aastal on Eesti Tantsuagentuuri peamisteks eestvedajateks igapäevaselt juhtkonna liikmed  Raido Bergstein (juhataja), Jane Miller-Pärnamägi (nõukogu esinaine) ja Kristjan Kurm (nõukogu liige). Lisaks on nõukogus Urve Palo, Urmo Kübar ja Margus Kurm. Büroos töötavad ETA Tantsukooli juhataja Lii Ainsalu ning administratsiooni töötaja Marion Ründal.

**Missioon**

Missiooniks on tantsukunsti jätkusuutlikkuse ja kvaliteedi tagamine Eestis, pakkudes kaasaegset ja professionaalset tantsõpet, loome- ja esinemisvõimalusi tantsukunstnikele, tantsuõpetajatele ning tantsuga tegelevatele lastele ja noortele.

**Visioon**

Organisatsioonis lähtutakse terviklikust lähenemisest, teostades üle-Eestiliselt valdkonna arengut nii tantsuhariduslikul kui professionaalse tantsukunsti tasandil. ETA on võimekas tugistruktuur, mis toetab oma tegevusega tantsuvaldkonna jätkusuutlikust tervikliku süsteemina: suurendab tantsuhuvi ja teadlikust erinevates vanusegruppides, võimaldab kaasaegset tasemeõpet tantsijatele, pakub töövõimalusi valdkonna erinevatele esindajatele. ETA on tantsukeskus, kus on mõistlikult rakendatud kogu organisatsiooni potentsiaal. Laiem üldsus väärtustab ETA võimet pakkuda sihtgrupile parimaid kogemusi professionaalse ja kvaliteetse tantsukunsti valdkonnas.